คาดบาทเคลื่อนไหวกรอบ 29.20/50
นักวิเคราะห์ คาดแนวโน้มเงินบาทสัปดาห์หน้าเคลื่อนไหวกรอบ 29.20/50 บาทต่อเหรียญสหรัฐ จับตาประชุมกนง.
30 มี.ค. 2556

นักวิเคราะห์ คาดแนวโน้มเงินบาทสัปดาห์หน้าเคลื่อนไหวกรอบ 29.20/50 บาทต่อเหรียญสหรัฐ จับตาประชุมกนง.
ศูนย์วิจัยกสิกรไทย ประเมินแนวโน้มค่าเงินบาทสัปดาห์ถัดไป (1-5 เม.ย. 2556) เงินบาทอาจเคลื่อนไหวในกรอบ 29.20-29.50 บาทต่อเหรียญสหรัฐ โดยคงต้องจับตาผลการประชุมนโยบายการเงินของกนง. (3 เม.ย.) สถานการณ์วิกฤตหนี้ยูโรโซน โดยเฉพาะประเด็นความกังวลในอิตาลีและไซปรัส รวมถึงผลการประชุมนโยบายการเงินของธนาคารกลางญี่ปุ่นภายใต้การนำของผู้ว่าการฯ คนใหม่ ขณะที่ ตัวเลขเศรษฐกิจสหรัฐฯ ที่สำคัญ ได้แก่ ดัชนี ISM ภาคการผลิตและภาคบริการ ข้อมูลตลาดแรงงานในเดือนมี.ค. ยอดสั่งซื้อสินค้าภาคโรงงาน ข้อมูลการค้าระหว่างประเทศ รายจ่ายภาคการก่อสร้างเดือนก.พ. และจำนวนผู้ขอรับสวัสดิการว่างงานรายสัปดาห์ นอกจากนี้ นักลงทุนยังอาจจับตาดัชนี PMI ภาคการผลิตเดือนมี.ค. ของหลายๆ ประเทศอีกด้วย 
สำหรับสัปดาห์ที่ผ่านมา เงินบาททรงตัวในกรอบแคบๆ โดยเงินบาทแข็งค่าขึ้นเล็กน้อยในช่วงต้นสัปดาห์สอดคล้องกับสกุลเงินอื่นๆ ในภูมิภาคที่ปรับตัวขึ้น (ตลาดเอเชีย) หลังจากที่ยูโรโซนได้อนุมัติแผนการของ EU/IMF ในการปรับโครงสร้างภาคธนาคารของไซปรัสทันเวลาตามเส้นตายที่ธนาคารกลางยุโรปกำหนดไว้ อย่างไรก็ดี เงินบาทลดช่วงบวกลงและกลับมาปรับตัวในกรอบแคบๆ ในช่วงที่เหลือของสัปดาห์ท่ามกลางแรงซื้อเงินดอลลาร์ฯ ในช่วงใกล้สิ้นเดือนจากผู้นำเข้า และธุรกรรมที่เกี่ยวกับการส่งกลับกำไรของบริษัทญี่ปุ่นในไทยในช่วงปิดสิ้นปีงบการเงิน 31 มี.ค. 2556  ในวันศุกร์ (29 มี.ค.) เงินบาทอยู่ที่ระดับ 29.28 เทียบกับระดับ 29.29 บาทต่อดอลลาร์ฯ ในวันศุกร์ก่อนหน้า (22 มี.ค.)